Okresná prokuratúra Ružomberok 
Dončova 8, 034 53 Ružomberok 1 	

Sp. zn. : 1 Pv 55/12/5508	Ružomberok, 11.10.2012
EEČ : 2-42-107-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov.

Rozhodol: 	prokurátorka Okresnej prokuratúry Ružomberok
Podľa § 215 odsek 1 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ktorý si v období od 19.09.2009 do 02.09.2011  úmyselne neplnil svoju zákonom uloženú povinnosť vyživovať syna XXXXX, narodeného XXXXX, trvale bytom Česká republika, okres XXXXX, XXXXX, XXXXX, na ktorého výživu je v zmysle rozsudku Okresného súdu v Šumperku,  číslo konania 40P 402/95-270 zo dňa 27.02.2008, právoplatného dňom 29.04.2008, povinný prispievať sumou 400,-Kč mesačne od 01.11.2007 vždy do 15. dňa toho ktorého mesiaca vopred k rukám matky Věry Beranovej, narodenej 22.12.1964, následne výška výživného bola určená povereným príslušníkom Policajného zboru predbežnou otázkou podľa § 7 odsek 1 Trestného poriadku od 19.09.2009 do 30.06.2010 vo výške 25,36 Eur mesačne, od 01.07.2010 do 30.06.2011 vo výške 25,38 Eur mesačne a od 01.07.2011 do 02.09.2011 na 26 Eur mesačne k rukám plnoletého syna XXXXX, čím spôsobil dlh na výživnom za uvedené obdobie vo výške 596,74 Eur, 
lebo je nepochybné, že sa nestal skutok, pre ktorý sa vedie trestné stíhanie.
Odôvodnenie:
Poverený príslušník Obvodného oddelenia PZ XXXXX uznesením zo dňa 31.01.2012  pod   ČVS : ORP -  10/ OO -  RK -  2012  podľa § 190 ods. 1 Trestného poriadku začal trestné stíhanie a súčasne podľa § 206 ods. 1 Trestného poriadku vzniesol obvinenie XXXXX za prečin zanedbania   povinnej  výživy   podľa  § 207  odsek 1 Trestného  zákona za skutok uvedený vo výrokovej časti tohto uznesenia. Podkladom pre vydanie uznesenia bol spisový materiál Policie České republiky, Krajského ředitelství, Územního útvaru Olomouckého kraje, Územního odboru vnější služby Šumperk, Obvodního oddelení XXXXX, spisová značka KRPM-7495/TČ-2011-140916, ktorý bol Okresnej prokuratúre Ružomberok predložený Okresním státním zastupitelstvím v Šumperku spolu so žiadosťou zo dňa 22.11.2011 o prevzatie trestného oznámenia na občana Slovenskej republiky XXXXX. O predmetnej žiadosti Okresního státního zastupitelství v Šumperku rozhodla prokurátorka Okresnej prokuratúry Ružomberok záznamom zo dňa 03.01.2012 o prevzatí trestného oznámenia.

Z trestného oznámenia XXXXX podaného dňa 07.07.2011 na Obvodnom oddelení XXXXX, Česká republika vyplynulo, že jeho otec XXXXX si vo vzťahu k nemu neplní vyživovaciu povinnosť od mesiaca september 2009. V zmysle rozsudku Okresného súdu v Šumperku č. k. 40P 402/95-270  12SV 329/2007 zo dňa 27.02.2008, je povinný prispievať na jeho výživu sumou 400,-Kč mesačne.  Naposledy uhradil XXXXX zmeškané výživné za obdobie od 01.09.2002 do 27.08.2009 vo výške 10.129,-Kč, od tejto doby neprispel na jeho výživu žiadnou sumou. Poškodený uviedol, že je študentom vyššej odbornej školy a všetky jeho životné náklady uhrádza matka XXXXX. Matka poškodeného podala na Polícii Českej republiky dňa 10.07.2011 ku skutku vysvetlenie, v ktorom potvrdila skutočnosti uvádzané poškodeným v trestnom oznámení.

 Po vznesení obvinenia bol ku skutku vypočutý obvinený XXXXX ktorý uviedol, že si je vedomý vyživovacej povinnosti voči synovi XXXXX. Túto si splnil dňa 27.07.2009, kedy odovzdal synovi do jeho rúk sumu 20.000,-Kč, čo mu syn potvrdil spísaním čestného prehlásenia. Toto obvinený predložil do vyšetrovacieho spisu.  V mesiaci január 2011 bol syn opätovne u neho na návšteve a vtedy mu odovzdal sumu 200 Eur na prilepšenie. Má vedomosť o tom, že syn dňom 02.09.2011 ukončil štúdium, čím jeho vyživovacia povinnosť skončila.  

Dňa 26.07.2012 bol ku skutku cestou dožiadania justičných orgánov Českej republiky vypočutý svedok poškodený XXXXX, ktorý po poučení podľa § 130 Trestného poriadku Slovenskej republiky o práve odoprieť vypovedať  ako príbuzný obvineného v priamom rade, odmietol ku skutku vypovedať. 

Svedkyňa XXXXX XXXXX dňa 19.07.2012 uviedla, že jej syn podal na otca trestné oznámenie v čase, keď bol vo finančnej tiesni, žil spolu s ňou v jednej domácnosti, kde všetky náklady hradila zo svojho príjmu. Následne mu otec telefonoval s tým, aby prišiel do Komjatnej, kde mu odovzdá dlžné výživné a zaplatí mu i cestu. V mesiaci júl 2009 odcestoval XXXXX za otcom na Slovensko a vrátil sa s tým, že otec je jeho dobrý priateľ a nechce mu škodiť. Svedkyňa sa nevedela vyjadriť k tomu, či si dostal od otca nejaké výživné, nezveril sa jej s tým, naďalej ho však živila až do apríla 2012, kedy nastúpil do zamestnania v Mladej Boleslavy. Štúdium ukončil z vlastného rozhodnutia ešte v septembri 2011 a následne sa zaevidoval na úrade práce ako nezamestnaný. Svedkyňa prehlásila, že obvinený k jej rukám nemá žiadny dlh na výživnom, po 18 roku života syna mal obvinený povinnosť plniť výživné k jeho rukám. 

Do vyšetrovacieho spisu bol zabezpečený rozsudok Okresného súdu v Šumperku,  číslo konania 40P 402/95-270 12 SV 329/2007 zo dňa 27.02.2008, právoplatný dňom 29.04.2008, na základe ktorého bol obvinený povinný prispievať na výživu syna XXXXX sumou 400,-Kč mesačne počnúc od 01.11.2007 vždy do 15. dňa toho ktorého mesiaca vopred k rukám matky XXXXX. Z rodného listu zabezpečeného na č. l. 74 vyšetrovacieho spisu vyplýva, že obvinený je biologickým otcom XXXXX. Podľa správy Vyšší odborné školy a střední průmyslové školy v Šumperku bolo XXXXX dňom 03.09.2011 ukončené štúdium na základe jeho žiadosti.

Súčasť vyšetrovacieho spisu tvorí  fotokópia čestného prehlásenia zo dňa 27.07.2009, v ktorom XXXXX svojim podpisom potvrdil, že dňa 27.07.2009 prevzal od otca XXXXX sumu 20.000,-Kč, čo predstavuje výživné od mesiaca apríl 2009. 

Za obdobie od mesiaca september 2009 až do mesiaca august 2011 bol obvinený povinný uhradiť poškodenému výživné v celkovej výške 610,16 Eur, keď výška výživného bola v súlade s § 62 ods. 3 zákona o rodine č. 36/2005 Zbierky zákonov Slovenskej republiky posúdená ako predbežná otázka podľa § 7 odsek 1 Trestného poriadku na sumu 25,36 Eur mesačne za obdobie od mesiaca september 2009 do 30.06.2010, od 01.07.2010 do 30.06.2011 na sumu 25,38 Eur mesačne a od 01.07.2011 do 02.09.2011 na 26 Eur mesačne. Obvinený podľa svojho vyjadrenia a predloženého čestného prehlásenia uhradil synovi na výživnom sumu 20.000,-Kč, čo podľa kurzu Európskej centrálnej banky zo dňa 27.07.2009 predstavuje sumu 783,79 Eur. Z uvedeného je zrejmé, že obvinenému od mesiaca september 2009 nevznikol žiadny dlh na výživnom a toto uhradil poškodenému do budúcna, pričom poskytnutá suma pokryla celé výživné, ktoré bol povinný uhradiť svojmu synovi až do doby, kým nezanechal štúdium. Týmto momentom vzhľadom na vek poškodeného mal tento možnosť samostatne sa živiť a vyživovacia povinnosť obvineného zanikla. 

	 Prečinu zanedbania povinnej výživy podľa § 207 ods. 1 Trestného zákona  sa dopustí ten, kto najmenej tri mesiace v období dvoch rokov čo aj z nedbanlivosti  neplní zákonnú povinnosť  vyživovať alebo zaopatrovať iného.

Z dôkazov získaných v priebehu skráteného vyšetrovania je zrejmé, že obvinenému od mesiaca september 2009 vôbec nevzniklo zameškané výživné. Táto skutočnosť vyplýva z výpovede obvineného a z listinného dôkazu predloženého obvineným - čestného prehlásenia. To je opatrené podpisom zhodným s podpisom XXXXX nachádzajúcom sa na zápisniciach o trestnom oznámení a výpovedi svedka. Skutočnosti uvádzané obvineným neboli v priebehu skráteného vyšetrovania vyvrátené  poškodeným ani jeho matkou XXXXX. Za daného dôkazného stavu je preto potrebné konštatovať, že skutok, pre ktorý bolo začaté trestné stíhanie a súčasne vznesené obvinenie XXXXX sa nestal.  

	Na základe vyššie uvedených skutočností som rozhodla  tak, ako je uvedené vo výrokovej časti  tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.).

JUDr. Elena Makovická
prokurátorka